דניאל רוזוליו

דניאל (דני) רוזוליו (6 במאי 1927 - 14 באוקטובר 2005) היה איש ציבור ישראלי, ממנהיגי התנועה הקיבוצית וחבר הכנסת מטעם המערך.

ביוגרפיה
נולד בתל אביב לדוד רוזוליו, לימים נציב שירות המדינה, ולדורה לבית ארלוזורוב, אחותו של חיים ארלוזורוב. אחיו הוא שאול רוזוליו, מפכ"ל המשטרה החמישי.

בנעוריו למד בגימנסיה "שלווה" בעיר והיה חניך ומדריך בתנועת "המחנות העולים". בשנת 1945 התגייס לפלמ"ח. כעבור שנתיים הצטרף לקיבוץ בית הערבה, ונלחם עם חבריו בסדום. עם פינוי הקיבוץ במלחמת העצמאות, עבר צפונה ונמנה עם מייסדי קיבוץ כברי, בו התגורר עד מותו.

לאחר שהוסמך להוראה על ידי סמינר הקיבוצים בשנים 1952–1957 עסק בהוראה בבית הספר בקיבוץ, מ-1958 עד 1961 היה מרכז חטיבת בני הקיבוץ המאוחד, ומ-1962 עד 1965 היה מורה בכיתות תיכון, ובמשך כשנה שימש מזכיר קיבוץ כברי.

בשנת 1967 התמנה לתפקיד עוזר לשר ההסברה ישראל גלילי, ומילא אותו עד לשנת 1969, עת מונה לאחראי על שרותי ההסברה במשרד ראש הממשלה. הוא מילא תפקיד זה חודשים ספורים, עד כינון הממשלה החמש עשרה.

בשנת 1977 נבחר לכנסת התשיעית מטעם המערך, וב-1981 נבחר בשנית לכנסת. בכנסת העשירית כיהן כיושב-ראש ועדה משותפת לענייני חינוך בצה"ל וכיושב-ראש ועדת משנה לענייני לבנון. ב-16 במאי 1983 פרש מהכנסת והוחלף בחיים רמון.

רוזוליו שימש מזכיר הקיבוץ המאוחד בין השנים 1972–1976, ויו"ר מועצת המנהלים של סולל-בונה בין השנים 1983–1986. כן שימש רוזוליו מזכיר חברת העובדים, חבר המועצה המייעצת של בנק ישראל, יו"ר הוועד הפועל וחבר חבר הנאמנים של אוניברסיטת חיפה, יו"ר המכללה האקדמית גליל מערבי, וכן יועץ לשר החקלאות.

במהלך השנים השלים לימודים אקדמאים וסיים תואר שלישי במדע המדינה באוניברסיטת תל אביב. את עבודת הדוקטור כתב בהנחיית פרופ' יונתן שפירא. הוא שימש כמרצה בתחום באוניברסיטת חיפה ובמכללה האקדמית גליל מערבי, וכן כחוקר במכון לחקר הקיבוץ של אוניברסיטת חיפה.

רוזוליו התאבד ביריית אקדח בביתו, לאחר שלקה במחלת אלצהיימר. הובא למנוחות בבית העלמין בקיבוץ כברי.

הותיר אחריו את מרגלית אשתו ושלושה ילדים. בנו, עידו רוזוליו, כיהן בשנות האלפיים כמנכ"ל "מקורות". חותנו היה הד"ר נתן (וילהלם) וולף.

עץ יוחסין

קישורים חיצוניים
 

 דניאל רוזוליו, באתר הפלמ"ח
 
 

אנשי היישוב ילידי הארץ
חברי כנסת מטעם המערך עבודה-מפ"ם
לוחמי הפלמ"ח
מייסדי קיבוצים
מזכירי הקיבוץ המאוחד
מזכירי קיבוצים
פקידים במשרדי ממשלת ישראל
סגל אוניברסיטת חיפה: מדעי החברה
מתאבדים ישראלים: חולים סופניים
דני
חברי המועצה המייעצת של בנק ישראל
חברי הכנסת התשיעית
חברי הכנסת העשירית
כברי: אישים
בוגרי גימנסיה שלווה
בוגרי סמינר הקיבוצים
בעלי תואר דוקטור מאוניברסיטת תל אביב
בוגרי המחנות העולים
אישים הקבורים בכברי
ישראלים שנולדו ב-1927
ישראלים שנפטרו ב-2005